Motorfietsryer by saamtrek doodgesteekArgieffoto (Foto: AlexVan, Pixabay) ŉ Motorfietsryer is glo Saterdag by ŉ motorfietssaamtrek buite Polokwane in Limpopo deur ŉ ander motorfietsryer doodgesteek. Kapt. Mohlaka Mashiane, polisiewoordvoerder, het Maandag aan Maroela Media gesê daar word beweer dat een van die motorfietsryers die ander probeer belet het om te ry omdat die man glo onder die invloed van alkohol was. “ŉ Bakleiery het na bewering uitgebreek en een van die mans het die ander glo met ŉ mes in die bors gesteek. Die slagoffer is op die toneel dood,” het Mashiane gesê. Die 43-jarige verdagte is kort daarna in hegtenis geneem op aanklagte van moord. Sy naam kan bekend gemaak word ná sy eerste verskyning in die Polokwane-landdroshof. Die slagoffer se naam word weerhou totdat hy uitgeken is.